CELEX: 32019R1882
Language: sl
Date: 2019-11-08 00:00:00
Title: Izvedbena uredba Komisije (EU) 2019/1882 z dne 8. novembra 2019 o odprtju razpisnih postopkov za znesek pomoči za zasebno skladiščenje oljčnega olja

11.11.2019   
               
               
                  SL
               
               
                  Uradni list Evropske unije
               
               
                  L 290/12
               
            
         IZVEDBENA UREDBA KOMISIJE (EU) 2019/1882
         z dne 8. novembra 2019
         o odprtju razpisnih postopkov za znesek pomoči za zasebno skladiščenje oljčnega olja
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 18(2) ter točk (m) in (o) prvega odstavka člena 20 Uredbe,
         ob upoštevanju naslednjega:
         
                     (1)
                  
                  
                     Cene deviškega oljčnega olja na španskem, grškem in portugalskem trgu so več mesecev stalno nizke in blizu referenčnih pragov iz člena 1a(1)(g) Uredbe Sveta (EU) št. 1370/2013 (2).
                  
               
                     (2)
                  
                  
                     Možnost nove dobre letine v Uniji, kopičenje zalog in trenutne negotovosti v zunanji trgovini ustvarjajo neravnovesje med ponudbo in povpraševanjem, kar posledično pritiska na nižanje cen deviških oljčnih olj in povzroča resne motnje na velikih delih trga Unije.
                  
               
                     (3)
                  
                  
                     Španija je najpomembnejša proizvajalka oljčnega olja Unije s prevladujočim vplivom na cene. Izjemno visoke zaloge v Španiji zato pomenijo tveganje podaljšanja in stopnjevanja resnih motenj na trgu Unije za deviška oljčna olja.
                  
               
                     (4)
                  
                  
                     Za zmanjšanje sedanjega neravnovesja med ponudbo in povpraševanjem ter izboljšanje navedenih težkih tržnih razmer je primerno dodeliti pomoč za zasebno skladiščenje deviških oljčnih olj.
                  
               
                     (5)
                  
                  
                     Za pomoč za zasebno skladiščenje deviških oljčnih olj bi se morali uporabljati Delegirana uredba Komisije (EU) 2016/1238 (3) in Izvedbena uredba Komisije (EU) 2016/1240 (4), ki določata skupna pravila za izvajanje sistema zasebnega skladiščenja.
                  
               
                     (6)
                  
                  
                     Znesek pomoči bi bilo treba določiti z razpisnim postopkom, da se omogoči prilagodljiv operacijski sistem. V ta namen je primerno določiti več razpisnih podobdobij.
                  
               
                     (7)
                  
                  
                     Da bi imeli različni izvajalci koristi od ukrepa, bi moral vsak izvajalec za vsako podobdobje predložiti največ eno ponudbo na kategorijo deviških oljčnih olj.
                  
               
                     (8)
                  
                  
                     Da bi bila pomoč za zasebno skladiščenje učinkovita in da bi imela dejanski vpliv na trg, bi bilo treba pomoč dodeliti za neustekleničena deviška oljčna olja. Ker je v oljčnem sektorju običajno, da je proizvod uskladiščen, je treba ponudbe sprejeti tudi za že uskladiščena deviška oljčna olja.
                  
               
                     (9)
                  
                  
                     Da bi količine deviških oljčnih olj, upravičenih do pomoči za zasebno skladiščenje, dejansko vplivale na ravnovesje med ponudbo in povpraševanjem v tekočem letu, se ne bi smele tržiti med najkrajšim obdobjem skladiščenja. Najkrajše obdobje skladiščenja bi moralo biti določeno na 180 dni.
                  
               
                     (10)
                  
                  
                     Zaradi upravne učinkovitosti in poenostavitve bi morale biti ponudbe upravičene le za količine, ki niso manjše od 50 ton.
                  
               
                     (11)
                  
                  
                     Za preprečitev nenadzorovanega padca cen, hiter odziv na težke tržne razmere ter zagotovitev učinkovitega upravljanja tega ukrepa mora ta uredba začeti veljati dan po objavi v Uradnem listu Evropske unije.
                  
               
                     (12)
                  
                  
                     Odbor za skupno ureditev kmetijskih trgov ni podal mnenja v roku, ki ga je določil njegov predsednik –
                  
               SPREJELA NASLEDNJO UREDBO:
         
            Člen 1
            
               1.   Za pomoč za zasebno skladiščenje se odpre ločen razpisni postopek za vsako od naslednjih kategorij deviških oljčnih olj, kot so opredeljena v točki 1 dela VIII Priloge VII k Uredbi (EU) št. 1308/2013 v skladu s točko (b) prvega odstavka člena 17 navedene uredbe:
               
                           (a)
                        
                        
                           ekstra deviško oljčno olje;
                        
                     
                           (b)
                        
                        
                           deviško oljčno olje;
                        
                     
                           (c)
                        
                        
                           lampantno oljčno olje.
                        
                     
            
               2.   Uporabljata se Delegirana uredba (EU) 2016/1238 in Izvedbena uredba (EU) 2016/1240.
            
         
         
            Člen 2
            
               1.   Ponudbe se predložijo v naslednjih podobdobjih, ki se vsako konča ob 12.00 uri (po bruseljskem času):
               
                           (a)
                        
                        
                           od 21. novembra 2019 do 26. novembra 2019;
                        
                     
                           (b)
                        
                        
                           od 12. decembra 2019 do 17. decembra 2019;
                        
                     
                           (c)
                        
                        
                           od 22. januarja 2020 do 27. januarja 2020;
                        
                     
                           (d)
                        
                        
                           od 20. februarja 2020 do 25. februarja 2020.
                        
                     Če je zadnji dan podobdobja državni praznik, se rok izteče ob 12.00. uri (po bruseljskem času) predhodnega delovnega dne.
            
            
               2.   Za vsako podobdobje izvajalci predložijo največ eno ponudbo za vsak proizvod iz člena 1(1).
            
            
               3.   Najmanjša količina na ponudbo je 50 ton.
            
            
               4.   Znesek varščine iz člena 40(b) Izvedbene uredbe (EU) 2016/1240 znaša 50 EUR na tono.
            
            
               5.   Pomoč se dodeli za neustekleničene proizvode iz člena 1(1).
            
            
               6.   Ponudbe se lahko predložijo za že uskladiščene proizvode.
            
            
               7.   Ponudbe se lahko predložijo samo v Grčiji, Španiji, Franciji, Hrvaški, Italiji, na Cipru, Malti, Portugalskem in v Sloveniji.
            
         
         
            Člen 3
            Države članice Komisijo obvestijo o vseh sprejemljivih ponudbah najpozneje do 12.00 ure (po bruseljskem času) na dan po zadnjem dnevu vsakega podobdobja za predložitev ponudb iz člena 2(1).
         
         
            Člen 4
            Pogodbe o pomoči za zasebno skladiščenje zajemajo obdobje skladiščenja 180 dni.
         
         
            Člen 5
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. novembra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 347, 20.12.2013, str. 671.
         
            (2)  Uredba Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (UL L 346, 20.12.2013, str. 12).
         
            (3)  Delegirana uredba Komisije (EU) 2016/1238 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 15).
         
            (4)  Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).